Cyprian Ekwensi
Cyprian Ekwensi, 1921-2007, nigeriansk forfatter. People of the City (1954) var et internationalt gennembrud. Hovedpersonen er en rapfodet journalist, kvindebedårer og musiker; romanen er fortællingen om hans manglende evne til at modstå storbyens fristelser. Jagua-Nana (da. 1968) skildrer barer, prostituerede og rastløse bymennesker, mens Survive the Peace (1976) og Divided We Stand (1980) behandler Biafra-krigens traumer. Ekwensi er pioner inden for afrikansk populærlitteratur, bl.a. ved sin brug af vestafrikansk pidgin.
Han bidrog til udviklingen af den berømte lokalt producerede og læste Onitsha-litteratur og skrev spændingsromaner, fx Juju Rock (1966, da. Jujuklippens mysterium, 1972). Ekwensis sprog er bevægeligt og mangfoldigt som de mennesker, han portrætterer. Han genbruger vellykkede temaer og personer som i Jagua Nana's Daughter (1986).
Se også Nigeria (litteratur).